Jalgpalli naiste maailmameistrivõistlustel alistas Hispaania esimeses poolfinaalis Rootsi 2:1.
Hispaania oli avapoolajal domineerivam pool, vallates rohkem palli ja tehes rohkem pealelööke, kuid ei suutnud häid väravavõimalusi luua. Rootsi sai teisel poolajal oma mängu paremini käima, aga esimesena avas väravaarve Hispaania, kui 81. minutil sai jala valgeks vahetusest sekkunud Salma Paralluelo.
Vastulööki ei tulnud kaua oodata, sest 88. minutil viigistas seisu Rebecka Blomqvist, ent lõppsõna jäi siiski Hispaaniale ning vaid minut hiljem otsustas lõpptulemuse Olga Carmona Garcia. Rootsi järelejäänud aja jooksul teist vastuväravat ei leidnud ning Hispaania jõudis esimest korda suurturniiril finaali.
Hispaania vastaseks pühapäevases finaalis on võõrustajamaa Austraalia või valitsev Euroopa meister Inglismaa, kes selgitavad teise finalisti kolmapäeval. Rootsi kohtub laupäeval pronksimatšis teise poolfinaali kaotajaga.
Enne mängu:
Esmakordselt MM-il poolfinaali pääsenud Hispaania läbis alagrupi kahe võidu ja ühe kaotusega. Kui kaheksandikfinaalis loputasid hispaanlannad Šveitsi viie väravaga, siis veerandfinaal Hollandi vastu kulges märksa raskemalt. Otsustavaks sai vahetusest sekkunud 19-aastane Salma Paralluelo, kes näitas 111. minutil individuaalset meistriklassi ja lõi soolorünnaku järel Hispaania võiduvärava.
Hispaania peatreener Jorge Vilda lükkas favoriidi koorma rootslannade õlgadele. "Jah, me peame Rootsit võitma ja see saab olema lisamotivatsioon. Rootsil lasub võidukohustus, tulenevalt nende jalgpalli ajaloost. Me saame neile väärikalt vastu astuda. Kui näitame Hispaania koondise paremat poolt, siis teenime teisipäeval võidu."
Rootsi läbis alagrupi täiseduga ning ei vääratanud kaheksandikfinaalis tiitlikaitsja USA ega veerandfinaalis 2011. aasta maailmameistri Jaapani vastu. MM-il võistlustulle jäänud koondistest on Rootsi maailma edetabelis kõrgeimal kohal, asudes USA ja Saksamaa järel kolmandal positsioonil. Favoriidi staatusele aitab kaasa tõsiasi, et Rootsi mängib MM-i poolfinaalis viiendat korda. Neljast eelmisest korrast jõudsid rootslannad finaali ainult 2003. aastal, kui nad pidid tiitlimängus Saksamaa 2:1 paremust tunnistama.
"Mängu võtmeks saavad olema kogemused," ütles Rootsi poolkaitsja Kosovare Asllani. "Praegu oleme väga tahtmist täis ja vaatame teisipäeva poole. Oluline on hoida pea külmana ja nautida hetke."
Rootsi kasuks räägib ka omavaheliste kohtumiste ajalugu. Senisest 11 vastasseisust on Rootsi võitnud seitse, ülejäänud neli lõppesid viigiga. Viimane kohtumine läinud aasta oktoobris lõppes 1:1 viigiga.
Toimetaja: ERR Sport